Risposta del poeta Antonio Cubeddu 
ad una lettera del 6 gennaio 1907

Illustrissimu Segnore,

Non sun tottus sas musas fortunadas
De si conoscher e viver impare:
Comente naschen prestu abbandonare
Deven d'appollo sas salas doradas,
A ue dae sa sorte enin giamadas
O bene o male sa vida a passare,
Nois chi hamus diversa residenzia
Nos conoschimus nessi de presenzia.

Sas musas una a s'atera s'atirat
A fagher conoschenzia affettuosa
Pro nde pesare in parte sa preziosa
Forza chi sa natura lis ispirat.
Conotas una o atera suspirat
Sempre sa prevalenzia invidiosa
Ma sa chi est de pius gentile coro
Laudat sempre e amat cun decoro.

Eo chi indignamente apprezziadu
So istadu de isse, fia cuntentu
De haer incontradu a tott'intentu
Una cumpagna musa de altu gradu,
De sa cale continu hap'ammiradu
Su nobil'altu sou sentimentu:
Ma de la visitare cun costanzia
Mi nd'impedit sa tanta lontananza.

De no la poder bider frequente
Nde tollero sa pena cun prudenzia,
Mentres est obbligada s'astinenzia
A mie che a isse ugualmente:
Per'intant'impremida in coro e mente
De sa Vossignoria sa presenzia
Mi regnat, mi cunfortat e la gito
Che fìdele cumpagna inue abito.

Candu chi sa matessi maladia
La turmentat ancora, m'iscriesidi
In s'istante pro me si cambiesidi
In amaros suspiros s'allegria;
Ma chi torràt a sa terra natìa
Pro si stabilire m'appaghesidi
In parte, e in attesa 'e m'avvisare
Fia dispostu pro lu visitare.

Unu cumpatriottu pagh'est s'ora
A nomen sou istrintu m'hat sa manu
Nende dae sa patria lontanu
S'incontrat su tenente in Roma ancora,
Mi dolet chi lontanu hat sa dimora,
Ma m'importat pius chi siat sanu:
Attendu ischire comente s'agattat,
Chi mi scriat «So sanu». Deu lu fattat!

Umilissimu e devotissimu sou
Cubeddu

Ozieri, 5 giugno 1906